Veilige ‘besoekersdag’ by Koster-begraafplaasKoster se begraafplaas soos dit nou lyk nadat lede van die gemeenskap ingespring het om dit skoon te maak. (Foto: Verskaf) Begraafplase het landwyd ŉ teelaarde vir misdaad geword. Daarom het die gemeenskap van Koster in Noordwes besluit om ŉ besoekersdag van stapel te stuur waartydens inwoners van dié dorp die grafte van familielede met gemoedsrus kan besoek. In Julie vanjaar het die stigterslede van die “Koster: Van toeka tot nou”-blad op Facebook hulle lede uitgedaag om geld te skenk om noodsaaklike opknappings op die dorp te bewerkstellig. Die eerste prioriteit op die opknappingslys was die begraafplaas, wat so oorgroei was dat dit heeltemal ontoeganklik was en ŉ broeiplek vir misdadigers geraak het. CF Grundling, een van die stigterslede van die Facebook-blad, sê aan Maroela Media die gras het heuphoogte gestaan voordat hulle in Julie self ŉ opruimingspoging aangewend het. Daar is onder meer van ŉ padskraper gebruik gemaak om die begraafplaas skoon te maak. “Baie mense het vir ons gesê hulle wil graag die begraafplaas besoek, maar is te bang hulle word die slagoffers van misdaad. Ons het toe besluit om ŉ besoekersdag met die nodige beveiliging van stapel te stuur.” Volgens Grundling sal daar op Saterdag 11 September veiligheidswagte en motorwagte by die begraafplaas aan diens wees om die grafbesoekers gemoedsrus te gee. “Die gemeenskapspolisiëringsforum gaan ook ŉ draai kom maak en ons gaan pannekoek, koeldranke en selfs klein ruikers vir die grafte te koop aanbied in ŉ poging om nog geld in te samel vir verdere opknappingsprojekte op die dorp.” Grundling sê hulle ontvang geen hulp van die plaaslike munisipaliteit nie en al die projekte word self deur die gemeenskapslede onderneem. “Daar is nog verskeie verbeteringe wat ons by die begraafplaas wil aanbring en ons wil dit as’t ware in ŉ spogbegraafplaas omskep. Daar is van die grafte wat skade gely het en grafte wat uit die 1920’s dateer wat deur niemand opgeknap word nie omdat daardie familielede ook almal reeds afgesterf het.” Sy grootworddorp lê hom na aan die hart, en daarom sal hy geen moeite ontsien om saam met sy vennote die opknappingsprojekte van stapel te stuur nie. “Koster is ŉ klein dorpie waar almal mekaar ken. Dit is ŉ hegte gemeenskap en almal gee om vir mekaar. In krisistye trek almal laer en jy weet jy hoef nie alleen te sukkel nie.” Hy sê hulle ontvang goeie terugvoer oor die besoekersdag by die begraafplaas. “Die gemeenskap is dankbaar vir ons moeite.”